ΓΡΑΠΤΗ ΕΡΩΤΗΣΗ E-0021/98 υποβολή: Karl von Wogau (PPE) προς την Επιτροπή (29 Iανουαρίου 1998)

Θέμα: Εμπόδια στην ελεύθερη κυκλοφορία των συστημάτων συναγερμού των αυτοκινήτων

Βάσει της οδηγίας 92/49/ΕΟΚ ((ΕΕ L 228 της 11.8.1992, σελ. 1 )) του Ιουνίου 1992, οι ασφαλιστικές εταιρείες έχουν το δικαίωμα να θέτουν τους δικούς τους όρους όσον αφορά την ασφάλιση αυτοκινήτων κατά της κλοπής. Αυτό σημαίνει στην πράξη ότι συστήματα συναγερμού τα οποία έχουν τοποθετηθεί από την αρχή σε οχήματα από τους κατασκευαστές τους πρέπει, σε πολλές περιπτώσεις, να αντικατασταθούν όταν τα οχήματα αυτά εξάγονται από την χώρα κατασκευής δεδομένου ότι οι εθνικές ασφαλιστικές εταιρείες επιβάλλουν διαφορετικούς όρους σε κάθε κράτος μέλος. Η κατάσταση αυτή καθίσταται πιο παράλογη όταν ακόμη και υψηλής ποιότητας συστήματα συναγερμού πρέπει να αντικατασταθούν από υποδεέστερα που φέρουν εγγύηση λειτουργίας για ένα μόνο κράτος μέλος μόνο και μόνο διότι αυτά πληρούν τις εκάστοτε προδιαγραφές των εθνικών ενώσεων των ασφαλιστικών εταιρειών. Η πρακτική αυτή έχει ως αποτέλεσμα να αυξάνονται τα έξοδα και οι κίνδυνοι για τους καταναλωτές.

Όσον αφορά την καταχώριση των αυτοκινήτων και την έκδοση αδείας κυκλοφορίας γι'αυτά, μια σχετική οδηγία, η τήρηση της οποίας είναι υποχρεωτική για όλα τα νέα αυτοκίνητα μετά την 1η Μαΐου 1996, θεσπίζει εναρμονισμένες τεχνικές προδιαγραφές για τα συστήματα συναγερμού των αυτοκινήτων καθιστώντας δυνατή την καταχώρισή τους σε όλα τα κράτη μέλη.

1. Συμφωνεί η Ευρωπαϊκή Επιτροπή με την άποψη ότι η θέσπιση κοινών ευρωπαϊκών τεχνικών προτύπων θα συνέβαλε αποφασιστικά στην βελτίωση της λειτουργικότητας των κανόνων αυτών;

2. Προτίθεται η Επιτροπή να δώσει εντολή στην αρμόδια για τις τυποποιήσεις ευρωπαϊκή υπηρεσία να εκπονήσει λεπτομερή τεχνικά πρότυπα για τα συστήματα συναγερμού των αυτοκινήτων;

Απάντηση του κ. Bangemann εξ ονόματος της Επιτροπής (9 Μαρτίου 1998)

Η Επιτροπή υπενθυμίζει στο Αξιότιμο Μέλος του Κοινοβουλίου ότι υφίσταται ήδη εναρμονισμένο τεχνικό κανονιστικό ευρωπαϊκό πλαίσιο. Πράγματι, η οδηγία του Συμβουλίου 74/61/ΕΟΚ, όπως τροποποιήθηκε τελευταία από την οδηγία της Επιτροπής 95/56/ΕΚ της 8ης Νοεμβρίου 1995 περί προσαρμογής στην τεχνική πρόοδο της οδηγίας 74/61/ΕΟΚ του Συμβουλίου σχετικά με την παράνομη χρήση των μηχανοκίνητων οχημάτων (αντικλεπτικά συστήματα) ((ΕΕ L 286 της 29.11.1995 )), περιέχει εναρμονισμένες τεχνικές διατάξεις για τα οχήματα που είναι εφοδιασμένα με συστήματα συναγερμού και για τα συστήματα συναγερμού που προορίζονται για τα εν λόγω οχήματα. Κατά συνέπειαν, τα κράτη μέλη, ήδη από 1ης Ιανουαρίου 1997, δεν δύνανται πλέον να αρνούνται την κοινοτική έγκριση των οχημάτων που φέρουν τον εν λόγω εξοπλισμό, καθώς και των εν λόγω συστημάτων συναγερμού, τα οποία είναι επίσης υποχρεωμένες να δέχονται και οι ασφαλιστικές εταιρείες.

Στον τομέα της κατασκευής μηχανοκίνητων οχημάτων, είναι η παραδοσιακή κανονιστική προσέγγιση αυτή που ακολουθείται από την Επιτροπή δυνάμει του άρθρου 100 Α της συνθήκης ΕΚ. Η Επιτροπή κατήρτισε την προαναφερθείσα οδηγία εναρμονίζοντας, στις λεπτομέρειές τους, τις εθνικές κανονιστικές διατάξεις. Η εν λόγω οδηγία μετεφέρθη, στη συνέχεια, στο εσωτερικό δίκαιο των κρατών μελών. Ας σημειωθεί ότι οι επιταγές της οδηγίας χρησιμοποιούνται, στο μέτρο του δυνατού, ως ευρωπαϊκά και διεθνή πρότυπα.